Kontrollutvalgets beretning for 2021

I henhold til NIFs lov § 2-12 avgir herved Kontrollutvalget i Oslo Svømmekrets sin beretning.

**Uttalelse om årsregnskapet og idrettslagets anliggender for øvrig**

Kontrollutvalget skal påse at organisasjonsleddets virksomhet drives i samsvar med organisasjonsleddets og overordnet organisasjonsledds regelverk og vedtak, og ha et særlig fokus på at organisasjonsleddet har forsvarlig forvaltning og økonomistyring, at dets midler benyttes i samsvar med lover, vedtak, bevilgninger og økonomiske rammer.

Kontrollutvalget skal forelegges alle forslag til vedtak som skal behandles på årsmøte/ting, og avgi en uttalelse til de saker som ligger innenfor sitt arbeidsområde.

Kontrollutvalget skal føre protokoll over sine møter, avgi en beretning til årsmøte/ting og foreta regnskapsrevisjon.

**Vi har utført følgende handlinger:**

Vi har gjennomgått protokoll for årsmøtet, styrets protokoller, samt andre dokumenter utvalget har funnet det nødvendig å gjennomgå. Vi har fått alle opplysninger som vi har bedt om fra idrettslagets styre. Vi har gjennomgått styrets årsberetning for 2021 og det styrebehandlede årsregnskapet for 2021.

Vi har foretatt regnskapsrevisjon og kontrollert resultatregnskap, balanse og noter. Kostnader er stikkprøvemessig kontrollert for attestasjon og dokumentasjon, og vesentlige inntekter er kontrollert. Kontrollerte kostnader og inntekter gjelder for inneværende regnskapsår. og det er avsatt for fakturakrav som ennå ikke er mottatt samt opptjente inntekter som ennå ikke er fakturert/mottatt.

Balansen viser idrettslaget verdier for øvrig, og balanseverdier er kontrollert mot underliggende dokumentasjon. Alle balanseverdier er reelle pr 31.12. Vi har vurdert at notene gir de opplysninger som er av betydning for å bedømme idrettslagets stilling og resultat.

Regnskapet viser et overskudd på kr 51144, og ved årsavslutning 2021 økte den frie egenkapitalen med kr 51144.

**Kontrollutvalget har følgende merknader til forvaltningen av idrettslaget:**

*Kontrollutvalget har tidligere påpekt behovet for etablering av årshjul, underslagsforsikring og dobbel-attestasjon. Vi ser også at styret bør etablere rutinebeskrivelse for regnskapsføring. Kontrollutvalget anbefaler Kretstinget å pålegge styret å iverksette dette.*

*Basert på det materialet vi har fått oss forelagt, er det ikke grunnlag for l ytterligere merknader.*

**Kontrollutvalget har følgende merknader til det fremlagte regnskapet:**

Fordring på NSF for lisens 2021 er ikke ført i regnskapet for 2021. NSF har p.t. ikke besvart henvenden, og beløpet er usikkert. Sammenlignet med tidligere år anslår vi at OSK har 25.000 kr til gode. Beløpet er ført som inntekt i budsjettet for 2022.

Det fremlagte regnskapet har ikke nummererte bilag.

*Kontrollutvalget har ingen videre merknader til det fremlagte regnskapet.*

**Konklusjon**

Kontrollutvalget anbefaler at styrets beretning og årsregnskap for 2021 godkjennes av årsmøtet*.*

*Oslo, 25.3.22*

Linda Kristin Amundsen Inger-Mari Ouren